**טיפים לתקשורת בונה אמון בין השותפים - שיח ראשון מתנדב/ת עם תלמיד/ה ומתנדב/ה עם מורה**

## חלק א – שיח/מפגש ראשון מתנדב/ת עם תלמיד/ה

## השיח האישי בין המתנדב/ת לתלמיד/ה הוא הזמנה למסע היכרות אישי.

## זהו מפגש אנושי שבו המתנדב/ת יוצר זמן ומקום עבורו ועבור התלמיד/ה להעמקת ההיכרות האישית והייחודית של שניהם.

## בשיחה המתנדב/ה מקשיב/ה לצרכיו/ה של התלמיד/ה, מזהה את חזקותיו ועורך הכרה עם חלומותיו וקשייו.

## הדגש הוא על עצם המפגש האנושי שנוצר בין אדם לאדם, ויצירת תחושות של אמון, בטחון, קרבה ותמיכה.

## מפגש כזה הוא מפגש של העצמה, לא רק לתלמיד/ה, אלא גם למתנדב/ת. למפגש הראשון יש משמעות רבה מכיוון שזהו המפגש דרכו הן התלמיד/ה והן המתנדב/ת למעשה בונים את "חוזה" העבודה ביניהם.

## מעבר לשיח יש חשיבות למרחב ולשפת הגוף שבו מתקיימת הפגישה בין המתנדב/ת לתלמיד/ה.

**להלן המלצות לשיח הראשוני של מתנדב/ת עם תלמיד/ה וליצירת המרחב ככל שניתן בתוך אילוצי בית הספר:**

* **הצגת המתנדב/ת בפני הילד/ה** - במפגש הראשון יציג המתנדב את עצמו לילד בשם ויספר לו קצת על עצמו: שם, קצת על המשפחה, מקצוע, תחביבים - הפירוט יהיה בהתאם לגיל התלמיד. האם יש משהו נוסף שאתה רוצה לדעת עלי?
* **הזמנה לילד/ה להציג את עצמו/ה** – ספר/י לי קצת על עצמך? משפחה , חברים.....
* **התמקדות בחוזקות** - נשאל את הילד/ה מה הוא/היא אוהב/ת לעשות, האם יש לו/לה תחביבים, מקצוע אהוב במיוחד, מורה אהוב במיוחד, מה הוא/היא הכי אוהבים לעשות בהפסקות . מדוע?
* **הצגת המטרה** - אני כאן כדי לעזור לך, במה את/ה חושב/ת שאני יכול לעזור לך? האם יש משהו שאם אדע עליך הוא יעזור לי להכיר אותך יותר טוב / לעזור לך?
* **תיאום ציפיות** – מה המורה ביקשה שנעשה ומה יהיה מהלך השיעורים, מה אני מבקש/ת ממך שתביא/י למפגשים שלנו, האם יש מקום מפגש קבוע, יום ושעה, מי מזכיר לילד/ה להגיע, האם המתנדב/ת הולך/ת לכתה להביא את התלמיד/ה - אלו לא דברים מובנים מאליו לתלמידים וחשוב להבהיר אותם.
* **סיכום המפגש** - הבנתי ממך שאת/ה אוהב/ת לעשות ...... שאת/ה טוב/ה ב......... מאוד משמח אותי / מסקרן אותי / מרגש אותי......

## היבטים פיזיים: חשוב לשבת במקום נוח ונעים, ללא הסחי דעת.

## שפת גוף: שמירה על קשר עין.

## לא לדבר במקביל לבן השיח.

## להראות אכפתיות באמצעות עידוד בן השיח לספר, בסבלנות וכבוד.

***הערכה חיובית טובה גם להתחלת השיחה וגם לסיומה.***

**התמקדות בכוחות החיוביים:**

מרטין סליגמן אבי הפסיכולוגיה החיובית אומר :

"המפתח להישגים גדולים ולאושר הוא הפעלת החוזקות שלך, לא תיקון טעויותיך ומגרעותיך. הצעד הראשון הוא הכרת החוזקות שלך".

למידה מהצלחות ומרגעים חיוביים משפרת את הביצוע לעומת למידה מכישלונות.

תחושת היכולת, ההתרחשויות הפנימיות והתקוות נוצרות משום שהשינוי העתידי מעוגן בהצלחות שכבר עשינו וחווינו.

לכן, כל כך חשוב שאנחנו כמתנדבים נזהה את החוזקות והכוחות החיוביים של התלמידים שלנו.

**דוגמאות לפתיחת שיחות אישיות המעוגנות בגישה זו:**

* למרות הקושי, מה בך סייע לך בהשגת התוצאות הטובות במקצוע זה?
* איזה כוחות יש לך שהביאו אותך להחליט או לפעול בצורה זו, שהביאו להצלחה?
* האם ישנן דמויות שהשפיעו על הצלחתך? מה עשו הדמויות האלו שסייעו לך בהצלחה?

**שאלות פתוחות**:

1. שאלות מתחילות במילה "מה".. ..(להבדיל משאלות של "למה" הן חוסמות, נשמעות ביקורתיות ושיפוטיות)
2. פרוט:  את/ה יכול/ה לספר לי קצת יותר....?
3. שיקוף: מה ששמעתי ממך ....
4. פרוש: אני מבין/ה מדבריך ש.....
5. להוסיף מילים רגשיות: אני מבין/ה שהיה לך קשה, זה לא פשוט כל כך....

"כל ילד צריך אדם אחד משמעותי שיאמין בו " יאנוש קורצ'ק

## חלק ב' – שיח/מפגש ראשון של מתנדב עם המורה שבכיתתה יעבוד

המפגש הראשון עם המורה הוא מפגש מאוד משמעותי עבור המורה ומלווה בהתרגשות שלנו המתנדבים.

המתנדב/ת מביאים עימם ניסיון חיים רב מקצועי ואישי ומחליטים להקדיש מזמנם היקר לתרומה למערכת החינוך. אך ברוב המקרים הפעם האחרונה בה היו במערכת החינוך הייתה כשליוו את ילדיהם הפרטיים למערכת.

מאידך גיסא – המורה שאליו המתנדב/ת מוצמד/ת אמנם שמח/ה לעזרה שהם עומדים לקבל, אך לעתים עלולים להרגיש מאוימים מאדם זר הנכנס לכיתתם, ולכן כל כך חשובה שיחת ההכרות ותיאום הציפיות.

מתנדב/ת שמגיע/ה מתחום החינוך - גם כאן מומלצת שיחת תיאום ציפיות דווקא מהמקום המרגיע והלא מאיים לצוות החינוכי.

**להלן המלצות לשיח היכרות ראשוני של מתנדב/ת עם המורה**:

* כדאי לקבוע מועד לפגישה כשהמורה פנוי – עדיף שעה פנויה ולא בהפסקה או בזמן שיעור.
* זכרו שהמורה עסוק/ה לעיתים גם בהפסקות, עם בתורנות בחצר או טיפול בבעיות משמעת ולכן חשוב לקבוע פגישה בזמן בו הוא/היא נינוח/ה ופנוי/ה להקשיב.
* חשבו בבית כיצד הייתם רוצים להציג את עצמכם ומה הייתם רוצים לדעת על המורה והתלמיד/תלמידים עמו/עמם תעבדו.
* הסבירו למורה במדויק מה מתאים לכם ביותר, ולמה אתם זקוקים כדי שההתנדבות תהיה אפקטיבית ביותר.
* נסו לדייק בבקשות, במידה והמורה לא ברור/ה – בקשו הבהרות.
* שאלו את המורה מה הצורך שלו/ה בעזרה עם התלמידים.
* החליפו כתובות מייל ומספרי טלפון וקבעו מה דרך התקשורת המתאימה לשני הצדדים.
* חשוב לתאם עמדות ולהדגיש את האחריות המשותפת של המתנדב/ת והמורה - כל אחד על שינויים בתוכנית הכיתה [הצגות, טיול ועוד] ו/או אי הגעה להתנדבות.